**MindGeek** on maailman suurin pornografia-alan yritys, joka omistaa useita suosituimmista internetin aikuisviihdesivustoista sekä tunnettuja aikuisviihteen tuotantoyhtiöitä. Lisäksi yritys on Playboyn yhteistyökumppani ja pyörittää sen televisiokanavaa. MindGeek on kanadalainen yritys, joka on rekisteröity Luxemburgiin verojen maksun välttämiseksi. Yhtiötä on syytetty muun muassa piratismista ja monopolistisesta käytöksestä.

MindGeek on yksi viidestä aikuisviihdealan suuryrityksestä, jotka omistavat lähes kaikki aikuisviihdetarjonnan sivustot internetissä. Muut alan suuryritykset ovat maailman suosituimman aikuisviihdesivuston, XVideos-sivuston, omistava ranskalaisten Puolaan rekisteröimä WGCZ Holding; mm. Chaturbaten omistava Multi Media LLC; mm. YouJizz-sivuston omistava IG Media; sekä maailman kolmanneksi suosituimman pornosivun xHamsterin omistava Hammy Media. Kaikki viisi yritystä ovat hyvin salailevia ja niistä on tarjolla hyvin vähän tietoa. Viiden suurimman yrityksen omistamat sivustot ovat eräitä maailman eniten vierailtuja verkkosivuja.

Yhtiön omistamia sivustoja ja tuotemerkkejä
-------------------------------------------

### Suoratoistopalvelut ja sivustot

Yritys omistaa kolme kymmenestä suosituimmasta pornosivustosta. Nämä ovat maailman toiseksi suosituin pornosivu Pornhub, RedTube ja YouPorn.

Vuonna 2013 yrityksen sivustoilla oli 450 miljoonaa uniikkia vierailijaa joka kuukausi. Yrityksen mukaan sen sivustoilla käy päivittäin 115 miljoonaa vierailijaa. Yrityksen verkkosivujen arvellaan olevan kolmen eniten internetkaistaa vievän yrityksen joukossa maailmassa.

### Tuotantoyhtiöt

Yhtiö omistaa useita aikuisviihteen tuotantoyhtiöitä mm. Brazzers, Digital Playground, Mofos, MyDirtyHobby ja Twistys -yhtiöt.

### Muut yrityksen tarjoamat palvelut

Yrityksen tekijänoikeuksia valvoo yrityksen omistama MG Premium -yhtiö. Se lähettää poistopyyntöjä muille sivustoille, sen materiaalin poistopyyntöjä sekä vaatimuksia taloudellisesta korvauksista tekijänoikeuksien käytöstä mm. teleoperaattoreille ja torrent-verkon käyttäjille.

Yhtiön toiminta ja talous
-------------------------

### Toimintamalli

Sivustojen toiminta perustuu pääasiassa mainosrahoitteisuudelle. Sivustot hyötyvät taloudellisesti merkittävästi piratismista.

### Organisaatio

Yhtiön pääkonttori sijaitsee Kanadassa.

Yhtiön ajantasaiset tuotot eivät ole tiedossa, mutta vuonna 2013 yritys ansaitsi noin puoli miljardia dollaria vuodessa.

Historia
--------

Yrityksen perustivat kanadalaiset Ouissam Youssef ja Stephane Manos nimellä *Mansef* (nimi oli yhdistelmä perustajien nimistä), sekä Youssefin veli Matt Keezer ja heidän tuntematon ystävänsä. Yritys aloitti vuonna 2003 holding-yhtiönä, joka omisti useita verkkosivustoja ja affiliate-verkoston. Yritys laukaisi tunnetuksi tulleen Brazzers-sivuston, ja myöhemmin perusti pornoalan tuotantoyhtiön ja muita aikuissivustoja.

Vuonna 2007 Keezer perusti yhteistyössä Mansefin kanssa Interhub-yrityksen, joka käynnisti Pornhub-pornosivuston. Saksalainen Fabian Thylmann oli samoihin aikoihin kehitellyt mainospalvelua pornosivustoille, joka löi läpi taloudellisesti. Thylmann myi mainospalvelunsa ja osti Mansefin ja Interhubin vuonna 2010, mutta joutui talousvaikeuksiin kun ei saanut lainaa ostamiseen. Thylmann sopi 16:sta osamaksusta, jolla maksoi yritykset osissa.

Välittömästi kaupan jälkeen yritys (jonka nimi oli nyt Manwin) alkoi ostamaan pornoteollisuuden suurimpia brändejä ja tuotantoyhtiöitä. Hankintojen seurauksena yritys kasvoi maailman suurimmaksi pornoalan yritykseksi. Vuonna 2013 Thylmann myi yrityksen sen johtajille Feras Antoonille and David Tassillolle. Yritys vaihtoi omistajuudenvaihdoksen myötä nimensä nykyiseksi MindGeekiksi. Thylmannia epäillään verorikoksista ja hän on 10 miljoonan dollarin takuita vastaan vapaana.

Ongelmakohtia
-------------

### Piratismi ja sen hyväksikäyttö

MindGeekin sivustoilla on merkittävä määrä tekijänoikeuksia rikkovaa sisältöä. Vaikka yritys poistaa tekijänoikeussisältöä sivustoltaan, se ladataan sinne yhä uudelleen. Yrityksen sivuilla oleva piratismi on aiheuttanut ongelmia aikuisviihteen tuotantoyhtiöille. Sivustot hyötyvät taloudellisesti merkittävästi piratismista, jonka vuoksi tuottajien ei ole taloudellisesti kannattavaa tuottaa pornoa. Erään aikuisviihteen ammattilaisen mukaan yritys estää piratismia kritisoivien viihdetaiteilijoiden videot palvelustaan, jonka vuoksi harva alan toimija uhkaa kritisoida yhtiön piratismia. Yrityksellä on sen mukaan videoiden tunnistusteknologiaa, joka poistaa tekijänoikeussuojattuja videoita sivustolta.

Samaan aikaan kun yrityksen sivuilla on paljon tekijänoikeuksia rikkovaa sisältöä, yhtiö itse valvoo omia tekijänoikeuksiaan hyvin tarkasti. Se on lähettänyt googlelle neljännesmiljardia poistopyyntöä. Yhtiö on myös yrittänyt ajaa alas kilpailijoitaan vedoten tekijänoikeusrikkomuksiin. Yritys on myös mahdollisesti käyttänyt piratismia hyväksi painaakseen aikuisviihteen tuotantoyhtiöiden esityskorvausmaksuja alas.

### Lapsiin ja raiskauksiin liittyvä materiaali sivustolla

Joulukuussa 2020 Luottokorttiyhtiöt Visa ja Mastercard ilmoittivat lopettavansa yrityksen PornHub-sivuston maksujen käsittelyn. Syynä oli se, että sivulla on videoita raiskauksista ja lasten seksuaalisesta väkivallasta. Mastercard oli selvityksissään havainnut sivulla olevan laitonta materiaalia. Mastercard ilmoitti lopettavansa maksujen välittämisen pysyvästi. Visa ohjeisti kumppaneitaan olemaan käsittelemättä MindGeekin maksuja lainkaan ja tutkivansa asiaa.

### Naisten painostaminen aikuisviihteen tuottamiseen

Yritys tuomittiin 22 naisen painostamisesta ja huijaamisesta seksiin ja aikuisviihteen tuottamiseen sen *Girls Do Porn-*sivustolla. Uhreja etsittiin ilmoitussivuilla vaatemallin keikoille. Viestiin vastanneille naisille kerrottiin, että videossa olisikin kyseessä yli 5000 dollaria tuottava pornokuvaus, ja samalla heille luvattiin, että video ei päätyisi internetiin. Kuitenkin viikkojen päästä kuvauksista videot laitettiin useille pornosivuille jakoon. Naiset painostettiin allekirjoittamaan paksu sopimus minuutteja ennen kuvauksia ja tuottajat käyttivät hyväksi naisten vähävaraisuutta – heillä ei ollut mahdollisuuksia palata takaisin tai majoittua hotelliin.

Tuottajat myös lupasivat naisten henkilöllisyyden pysyvän salassa, mutta heidän henkilöllisyydet kiersivät internetissä aiheuttaen ongelmia perheiden ja ystävien kanssa. Oikeudessa selvisi että videoiden tuottaja oli itse jakanut yksityistiedot internetiin. Esiintyneille naisille aiheutui merkittäviä ongelmia henkilökohtaisessa elämässä, urallaan sekä opiskeluissaan videoiden seurauksena. Naisille tuomittiin vahingonkorvauksena yhteensä 13 miljoonaa dollaria. Sivuston tuottaja pakeni maasta ja siirsi omaisuutensa veroparatiiseihin.  Videot oli pitkään näkyvillä kilpailevalla XVideos-sivustolla sivun lakkauttamisen jälkeen.

### Monipolistinen käytös

Yhtiötä on vuosia syytetty monopolin omaisen aseman hyväksikäyttämisestä. Yhtiön silloinen omistaja Fabian Thylmann yritti ostaa vuonna 2012 kilpailijansa xHamster ja XVideos -palvelut, jotta olisi voinut laittaa kaikki internetin pornosivut maksumuurin taakse. Yritys hallitsi silloin lähes kaikkia muita merkittävimpiä pornosivuja. Thylmannin suunnitelmana oli ostaa ulos tämän jälkeen tulevat mahdolliset uudet kilpailijat, jotta säilyttäisi monopolin. XVideos-palvelun ranskalainen omistaja kuitenkin torjui Thylmannin 120 miljoonan dollarin ostotarjouksen viestillä *"Sorry, I have to go and play Diablo II."* (Suomeksi: "Sori, minä menen nyt pelaamaan Diablo II -videopeliä.")

### Big datan kerääminen ja hyödyntäminen

Lähteet
-------

1. 1 2 3 4 5 6 7 8 9 10  Ben Woods: The (almost) invisible men and women behind the world’s largest porn sites *The Next Web*.  3.3.2016. Viitattu 8.12.2020. (englanniksi)
2. 1 2 3 4 5 6 7 8 9  Jess Joho: The best alternatives to Pornhub and Xvideos *Mashable*. Viitattu 8.12.2020. (englanniksi)
3. 1 2 3 4  Why Are Porn Perfomers Scared to Talk About Internet Piracy? \* TorrentFreak *torrentfreak.com*. Viitattu 8.12.2020. (englanniksi)
4. ↑  A Leader in Web Design, IT, Web Development and SEO *MindGeek*. Viitattu 8.12.2020. (englanniksi)
5. 1 2  Pornhub Sister Company Wants to Expose Video Hosting Site 'Pirates' \* TorrentFreak *torrentfreak.com*. Viitattu 8.12.2020. (englanniksi)
6. ↑  Pornhub's Owner Goes After Thousands of BitTorrent Pirates \* TorrentFreak *torrentfreak.com*. Viitattu 8.12.2020. (englanniksi)
7. ↑  We're In Hell: MindGeek and the P0rn Industry *youtube.com*.
8. ↑  Luottoyhtiöt Visa ja Mastercard eivät enää käsittele videopalvelu Pornhubin maksuja *Yle Uutiset*. Viitattu 11.12.2020.
9. 1 2  Timothy B. Lee: Judge awards women $13 million in massive lawsuit against GirlsDoPorn *Ars Technica*.  4.1.2020. Viitattu 8.12.2020. (englanniksi)
10. ↑  Naked capitalism *The Economist*.  26.9.2015. Viitattu 24.1.2021.

Aiheesta muualla
----------------

* Yrityksen verkkosivut